**Ministru kabineta noteikumu projekta "Grozījumi Ministru kabineta 2016. gada 17. maija noteikumos Nr. 299 "Darbības programmas "Izaugsme un nodarbinātība" 9.1.2. specifiskā atbalsta mērķa "Palielināt bijušo ieslodzīto integrāciju sabiedrībā un darba tirgū" īstenošanas noteikumi"" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta (turpmāk – MK) noteikumu projekts "Grozījumi Ministru kabineta 2016. gada 17. maija noteikumos Nr. 299 "Darbības programmas "Izaugsme un nodarbinātība" 9.1.2. specifiskā atbalsta mērķa "Palielināt bijušo ieslodzīto integrāciju sabiedrībā un darba tirgū" īstenošanas noteikumi"" (turpmāk – noteikumu projekts) ir izstrādāts saskaņā ar:1) Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 20. panta 6. un 13. punktu;2) MK 2016. gada 3. maija rīkojumu Nr. 274 "Grozījumi Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmā "Izaugsme un nodarbinātība"" (turpmāk – rīkojums Nr. 274). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar rīkojumu Nr. 274 tika pieņemti grozījumi Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmā "Izaugsme un nodarbinātība", kas ietekmē arī MK 2016. gada 17. maija noteikumus Nr. 299 "Darbības programmas "Izaugsme un nodarbinātība" 9.1.2. specifiskā atbalsta mērķa "Palielināt bijušo ieslodzīto integrāciju sabiedrībā un darba tirgū" īstenošanas noteikumi" (turpmāk – noteikumi Nr. 299). Ar rīkojuma Nr. 274 1.59. punktu tika precizētas 9.1.2. specifiskā atbalsta mērķa (turpmāk – 9.1.2. SAM) atbalstāmās darbības un mērķa grupa. Noteikumu projekts ir izstrādāts, lai nodrošinātu tiesību normu savstarpēju salāgošanu, t.i.:1. precizētu specifiskā atbalsta mērķa grupu, tajā papildus iekļaujot arī ieslodzīto ģimenes (noteikumu Nr. 299 3. punkts). Pašreizējā noteikumu Nr. 299 redakcija paredz atbalsta pasākumus bijušo ieslodzīto ģimenēm, tomēr ir konstatēts, ka darbs ar ieslodzītā ģimeni ir svarīgs jau laikā, kamēr persona atrodas ieslodzījumā, tādēļ atbalsta pasākumus ieslodzīto ģimenēm un pasākumus ieslodzīto pozitīvo sociālo saišu uzturēšanai nepieciešams sākt īstenot jau ieslodzījuma laikā. Šo pasākumu ieviešana paredzēta arī ar MK 2015. gada 24. septembra rīkojumu Nr. 581 apstiprinātajā Ieslodzīto resocializācijas pamatnostādņu 2015-2020. gadam īstenošanas plānā;
2. precizētu atbalstāmās darbības – karjeras plānošanas pasākumus (noteikumu Nr. 299 15.2. apakšpunkts) un pasākumus pozitīvu sociālo saišu uzturēšanai (noteikumu Nr. 299 15.7. apakšpunkts) – attiecināt tās tikai uz ieslodzītajiem, nevis arī uz bijušajiem ieslodzītajiem kā tas ir paredzēts šobrīd. 9.1.2. SAM ietvaros īstenotā projekta ietvaros, sadarbībā ar Nodarbinātības valsts aģentūru, ir plānots īstenot darbību "Individuālas un grupu karjeras konsultācijas ieslodzītajiem sešās ieslodzījuma vietās – Daugavgrīvas, Jēkabpils, Brasas, Iļģuciema, Jelgavas un Rīgas Centrālcietumā – pirms ieslodzīto atbrīvošanas". Ņemot vērā to, ka bijušajiem ieslodzītajiem karjeras konsultantu pakalpojumi darba meklēšanas ietvaros ir brīvāk pieejami, karjeras konsultanti brīvības atņemšanas iestādēs pirms ieslodzītā iesaistīšanas profesionālās izglītības programmā un pirms viņa atbrīvošanas no ieslodzījuma vietas sniegs konsultācijas optimālā darbības virziena un profesijas izvēlē, darba meklēšanā, profesionālās piemērotības noteikšanā un citos ar profesionālo karjeru saistītajos jautājumos. Pēc atbrīvošanas no ieslodzījuma vietas bijušajiem ieslodzītajiem ir dažādas iespējas iesaistīties savas karjeras plānošanā un nodarbinātības veicināšanā, tādēļ 9.1.2. SAM ietvaros atbalsts karjeras plānošanas pasākumu īstenošanai tiek virzīts primāri ieslodzījumā esošām personām, kuru iespējas saņemt šādus pakalpojumus ir ierobežotas.

Lai uzlabotu ieslodzīto sociāli pozitīvās attiecības ar ģimeni, veicinot atgriešanos tajā pēc atbrīvošanas no ieslodzījuma, ļoti svarīgs ir darbs ar ģimeni, sagatavojot to brīdim, kad ieslodzītais tiks atbrīvots. Ņemot vērā to, ka darbs ar ieslodzītā ģimeni ir svarīgs jau laikā, kamēr persona atrodas ieslodzījumā, brīvības atņemšanas iestādēs tiks ievesta Ģimenes diena, kā arī tiks organizēti dažādi citi ieslodzīto tuviniekiem domāti pasākumi. Minēto pasākumu ieviešana paredzēta arī ar MK 2015. gada 24. septembra rīkojumu Nr. 581 apstiprinātajā Ieslodzīto resocializācijas pamatnostādņu 2015-2020. gadam īstenošanas plānā. Savukārt pēc atbrīvošanas no ieslodzījuma vietas bijušajiem ieslodzītajiem ir pašiem iespējams veidot un uzturēt sociālās saites gan ar ģimeni, gan tuviniekiem, tādēļ 9.1.2. SAM ietvaros atbalsts sociālo saišu uzturēšanai tiek virzīts ieslodzījumā esošām personām, kuru iespējas ir ierobežotas. Tajā pašā laikā atbalsts ieslodzījumā esošām personām tiek plānots tā, lai pēc iespējas veicinātu viņu integrāciju sabiedrībā un darba tirgū, kad ieslodzītais tiek atbrīvots no ieslodzījuma.  |
| 3. | Projekta izstrādē iesaistītās institūcijas | Noteikumu projektu izstrādāja Tieslietu ministrija. |
| 4. | Cita informācija | Nav.  |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ieslodzītie un viņu ģimenes, bijušie ieslodzītie un viņu ģimenes. |
| 2. | Tiesiskā regulējuma ietekme uz tautsaimniecību un administratīvo slogu | Kopumā sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |
|  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalību šim noteikumu projektam nav nepieciešams nodrošināt, jo izstrādātie grozījumi noteikumos Nr. 299 pēc būtības jau ir apspriesti un pieņemti ar rīkojumu Nr. 274. Sabiedrības līdzdalība rīkojuma projekta izstrādē tika nodrošināta ar ES fondu 2014.–2020. gada plānošanas perioda uzraudzības komitejas iesaisti, kuras sastāvā ir gan visas nozares ministrijas, gan sociālie un sadarbības partneri. |
| 2. | Sabiedrības līdzdalība projekta izstrādē | Noteikumu projekts šo jomu neskar. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Atbildīgā iestāde ir Tieslietu ministrija, finansējuma saņēmējs ir Ieslodzījumu vietu pārvalde, sadarbības iestādes funkcijas pilda Centrālā finanšu un līgumu aģentūra, sadarbības partneri ir Valsts probācijas dienests, un Nodarbinātības valsts aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – noteikumu projekts šīs jomas neskar.

Iesniedzējs:

Tieslietu ministrijas valsts sekretārs Raivis Kronbergs

Bite 67036911

Laura.Bite@tm.gov.lv